google/wiki40b huggingface dataset:
Ciudad Nezahualcóyotl

Ciudad Nezahualcóyotl (også kalt for Ciudad Neza) er administrativt senter for kommunen Nezahualcóyotl i delstaten México i Mexico. Ciudad Nezahualcóyotl befinner seg tett opp til Mexico by og den blir også regnet som en del av Mexico by i storbyområdet ZMCM.
Malaysian Airline System Flight 684

Hendelsesforløp

Flyet tok av fra Singapore Changi internasjonale lufthavn kl. 18:53 på en flyvning til Malaysias hovedstad Kuala Lumpur. Under innflyvningen til Kuala Lumpur i uvær ble flyet klarert for en ILS-basert landing på rullebane 15 (med kurs cirka 150°). Rundt kl. 19:20 var sikten på rullebanen (eng. Runway Visual Range RVR; den avstanden langs rullebanen som piloten kan se et høyintensitets rullebanelys på) blitt redusert til 450 meter (1 480 fot) grunnet mye nedbør i form av regn. Kapteinen håpet på å få visuell kontakt med rullebanen og valgte å fortsette nedstigningen, til tross for at flyet allerede fløy lavere enn den fastsatte minstehøyden for innkommende flyvninger på 800 meter (2 600 fot). Han tok kontroll over flyet fra styrmannen like før flyet fløy inn i det kraftige regnværet. Kapteinen satte på vindusviskerne og mottok rett etterpå en varsel fra radar-altimeteret om at flyet fløy farlig lavt over bakken. Mindre enn 30 sekunder senere kom flyet i kontakt med noen trær 2 km (6 562 fot) fra rullebanen, og de høyre hovedhjulene traff bakken og fortsatte å rulle i 436 meter til. Flyet tok deretter av igjen og gjorde et hopp på 36 meter gjennom lufta før det traff en voll av sand og jord ved en bekk. Flyet skled så 109 meter bortover vollen før det kom til ro i en avstand av 1 200 meter (3 900 fot) fra rullebanen. Understellet og begge motorene ble revet av og det brøt ut en dramatisk brann. 
Alle de 240 passasjerene og syv besetningsmedlemmene klarte å rømme fra flyet før flammene tok overhånd og flyet gikk tapt.

Sannsynlig årsak

Flyulykken skyldtes sannsynligvis menneskelige feil fra flygernes side. Vær- og siktforholdene under innflyvningen til Kuala Lumpur var av typen IMC (engelsk forkortelse for Instrumental Meteorological Conditions), som ber piloter om å forholde seg til instrumentflygeregler og ikke følge visuelle flygeregler, men pilotene på Flight 684 fulgte ikke med på flyets nedstigningshastighet (vertikal hastighet) og fortsatte nedstigningen i lavere enn fastlagt minstehøyde uten å oppnå visuell kontakt med rullebanen.
Adamów kullkraftverk

Adamów kraftverk er et kullkraftverk i Polen. Det har en installert produksjonskapasitet på 600 MW, fordelt på 5 blokker á 120 MW hver. Anlegget ble utbygd omkring 1960–1966. Brenselstypen er lignitt, og andre typer lav-bitumenøst kull.
De totale CO2-utslippene i 2008 var ca. 4 112 000 tonn.
Solstrykende komet

En solstrykende komet er en komet som beveger seg i bane som fører den ekstremt nær solen ved perihelium, iblant bare noen få tusen kilometer over solens overflate. Enkelte fordamper helt under en slik passering, mens større kometer kan overleve flere periheliumpasseringer. De store tidevannskreftene fører imidlertid til at de ofte brytes opp.
Rundt 90 % av disse solstrykende kometene som observeres av SOHO er medlem av Kreutz-gruppen, som alle stammer fra en eneste kjempekomet som ble løst opp i mange mindre under den førte passeringen av det indre solsystemet. De resterende 10 % er først og fremst enslige kometer uten tydelig gruppetilhørighet, men et fåtall andre grupper har blitt identifisert: Kracht-, Kracht 2a-, Marsden- og Meyer-gruppene.
Tirreno–Adriatico 2011

Tirreno–Adriatico 2011 var den 46. utgaven av sykkelrittet Tirreno–Adriatico. Det ble arrangert fra 9. til 15. mars 2011 og gikk over sju etapper. Cadel Evans vant rittet sammenlagt.
Hans-Jørgen Wallin Weihe

Biografi

Professor Wallin Weihe (født i 1951 i Skien), vokste opp i Asker som den eldste av 5 søsken. Etter fullført artium seilte han som Jungmann i Wilhelmsen Lines før han gjennomførte Sosionomutdanning i Stavanger.

Utdanning

Sosionom (Stavanger) (1977), Spesialpedagog (1981), Hovedfag i pedagogikk (Bergen) (1990), Filosofi studier Nordplan Stockholm (1992), Studier i miljøforvaltning og religionsfilosofi University of Colorado (1994/1995), Svalbardkurset  samt Doktorgrad fra Universitetet i Lund (Sverige) (1999).

Arbeidserfaring

Etter gjennomført sosionomutdanning jobbet Wallin Weihe som sosialarbeider i Gausdal kommune og Lurøy kommune.
Leder for Kriminalomsorg i frihet i Oppland, rådgiver i Justisdepartementet, og hatt kriminalomsorg relaterte stipendopphold i Tyskland, Italia, Danmark samt USA og Kanada. 
Saksutreder for Kontakt Utvalget for Nordområdene ( en sammenslutning av miljøorganisasjoner) og i en periode redaktør for nyhetsbrev om Nordostpassasjen. I 1999 gjennomførte Weihe en studie for WWF på Taimyr i Sibir. Andre nordområde relaterte studieopphold i Nord Kanada, på Svalbard, Island og Grønland.  Utviklet kurs for University of Arctic ( en sammenslutning av arktiske universitet).
Han har vært ansatt som amanuensis ved Høgskolen i Sogn og Fjordane og senere som amanuensis, førsteamanuensis og professor ved Høgskolen i Lillehammer frem til dags dato.
Wallin Weihe var forskningsleder ved De Sandvigske Samlinger 2008-2011 samt har jobbet ved Universitetet i Stavanger som assistent professor og som foreleser ved Masaryk Universitetet i Tsjekkia.

Styreerfaring

Tidligere medlem av styret for Sigrid Undset selskapet, medlem av styret for de Sandvigske Samlingers Venner, medlem av styret for Psykiatrisk Opplysning, styremedlem av Norsk Ornitologisk Forening i Oppland, medlem av styret for lokalavdelingen av Naturvernsforbundet, styremedlem Norsk Forening for Klinisk Sexologi, styremedlem FO Oppland, styremedlem og leder Forskerforbundet Høgskolen i Lillehammer,  Nordisk Sosialhøgskolekomitee (NSHK) styremedlem, norsk representant og en rekke andre verv av faglig art.
Košice

Historie

Byen tilhørte Østerrike-Ungarn til den sammen med hele Slovakia ble del av den nye republikken Tsjekkoslovakia ved Trianon-traktaten i 1920. I 1389 ble Košice en av de første byene i Europa med et eget byvåpen, gitt av kong Lajos I. Mellom 1938 og 1945 var byen annektert av Ungarn. Etter Münchenavtalen i 1938 ble det i Wien 2. november 1938 forhandlet om grenseendringer  («den første Wien-voldgiften»).  Ungarn fikk ved voldgiften overført et areal på 11 900 km² langs Slovakias sørlige grense, inkludert Košice. Dette området hadde 870 000 innbyggere hvorav 44 000 jøder, området var for øvrig nær 90 % etnisk ungarsk. I Košice bodde det omkring 12 000 jøder og disse utgjorde 20 % byens befolkning.
Ungarn var alliert med Tyskland, men ønsket ikke å delta på tysk side ved invasjonen av Sovjetunionen. Košice ble 26. juni 1941 (fire dager etter invasjonen) bombet av en håndfull fly av ukjent nasjonalitet. Bombingen ga de militære lederne et påskudd til å presse regjeringen til å slutte seg til krigen i øst. 
Det sørlige Slovakia (inkludert Košice) og Karpato-Ruthenia var omfattet av Holocaust i Ungarn. Košice var et jernbaneknutepunkt der nesten alle tog til Auschwitz passerte, og der ungarske vakter ble erstattet med tyske. Frem til Košice ble interneringen og transport utført av ungarske myndigheter. Deportasjonene ville ikke vært mulig å gjennomføre uten de ungarske gendarmenes innsats: I hele Košice politidistrikt var det bare en håndfull SS-offiserer og førti tyske soldater. Jøder fra dette området var blant de første som ble deportert til Auschwitz i mai-juni 1944. Košice var en av de første ghettoene som ble tømt. 
Tsjekkoslovakias politikk for tiden etter andre verdenskrig ble formulert i det såkalte Košice-programmet Dette var utformet av landets første etterkrigsregjering under ledelse av president Edvard Beneš. Košice ble frigjort av sovjetiske styrker i januar 1945 og fungerte en periode som hovedstad inntil Praha ble frigjort i krigens siste dager.
Bammarboda

Bammarboda er et tettsted i Österåker kommune i Stockholms län i landskapet Uppland i Sverige. I 2010 hadde tettstedet 249 innbyggere.
Paulus Roiha

Karriere som klubbspiller

Roiha startet karrieren i Finland, og ble toppscorer i Veikkausliiga i 2001, med 22 mål. Han gikk til nederlandske FC Utrecht i 2001, og kom til å spille også for PEC Zwolle og ADO Den Haag, samt for belgiske Cercle Brugge KSV og ungarske Újpest FC. I 2010 signerte han for Allsvenskan-klubben Åtvidabergs FF, men han forlot klubben etter første sesongen, da Åtvidabergs FF rykket ned. Roiha avsluttet karrieren i Finland.

Karriere som landslagsspiller

Roiha debuterte som landslagsspiller for Finland, da de møtte Sverige i et 0–0-oppgjør i Jönköpings Tipshall i 2001.
Tianjin olympiske stadion

Liv etter OL

Etter OL er stadionet blitt brukt som hjemmebane til fotballklubben Tianjin Teda FC.
Jonstorp

Jonstorp er et tettsted i Höganäs kommune i Skåne län i Sverige. I 2010 hadde tettstedet 1 880 innbyggere.
Svenska Turistföreningen driver et vandrerhjem i et hus som tidligere var hjem for døve og blinde.
Jonstorp ligger ved Skäldervikens strand. Den 6. juni hvert år arrangerer det lokale bygdelaget Jonstorpsdagen. Om sommeren arrangeres også Kullamarknaden med tivoli. Mellom 1999 og 2008 ble det hvert år i juli arrangeres en stor musikk- og kulturfestivalen Tipifesten her. Bak arrangementet stod Luna Musikförening, en ideell forening med sete i Jonstorp.
Skuespilleren Edvard Persson bodde i Rekekroken utenfor Jonstorp fra 1950 fram til sin død og ligger begravd på Jonstorps kirkegård.
FA-cupen 1888/89

FA-cupen 1888/89 var den attende sesongen av FA-cupen. Finalen, som ble spilt på Kennington Oval i London, var mellom Preston North End og Wolverhampton Wanderers.
Prosopocoilus (Cyclotropus) erici

Utseende

En nokså liten, slank, rødbrun hjortebille. Kroppen er tett kledt med nedliggende, lyse, hårlignende skjell og derfor ganske matt. Hannens kjever er forholdsvis korte (noe kortere enn hodet), bredt knivformede med sgatkkaing på innersiden. Hodet er litt bredere enn langt, pannen er litt U-formet innbuktet i midten, tinningene men en liten tann bak hvert fasettøye. Antennene har en tre- eller fire-leddet vifte. Pronotum er betydelig bredere enn langt, nesten rektangulært. Dekkvingene er avlange, matte på grunn av den tette skjellklediningen. Beina er rødlige.

Levevis

Larvene utvikler seg i råtne trestammer. Utviklingen tar trolig ett år. De voksne billene drikker gjerne sevje fra trær.

Utbredelse

Arten lever på Borneo.
Kvinnen og Tiden

Kvinnen og Tiden var et tidsskrift med fokus på kvinnespørsmål utgitt og redigert av Henriette Bie Lorentzen og Kirsten Hansteen fra desember 1945 til 1955. I redaksjonsrådet satt blant annet Aaslaug Aasland, Margarete Bonnevie, Gerda Evang, Inger Hagerup, Åse Gruda Skard, Halldis Moren Vesaas, Nic Waal, Harriet Bog, Eva Kolstad og Rønnaug Eliassen. De første årene ble tidsskriftet utgitt av Cappelen forlag, som ble ledet av Bie Lorentzens fetter Henrik Groth. I åpningsnummeret stod blant annet en hilsen fra kronprinsesse Märtha.
Selv om tidsskriftet ikke var kommunistisk, fikk det problemer under den kalde krigen på grunn av Hansteens kommunistiske bakgrunn, og fra 1947 ønsket ikke lenger Cappelen å stå som utgiver. Etter en topp på 12 000 abonnenter i  januar 1947 slet tidsskriftet frem til nedleggelsen i 1955 med synkende opplagstall. Allerede i april 1947, etter at Cappelen hadde avbrutt samarbeidet, var abonnenttallet sunket til 5 000.
Tidsskriftet ble fra 1947 utgitt av et eget aksjeselskap, Kvinnen og Tiden A/S, og finansiert av den svenske godseieren og liberale politikeren Elisabeth Tamm, som tilhørte en av Sveriges rikeste familier og var Sveriges første kvinnelige riksdagsmedlem. Hun testamenterte også Fogelstad slott og det meste av sin formue (flere millioner i 1949-kroner) til tidsskriftet, og det ble opprettet et fond til dette formålet med Bie Lorentzen, Hansteen, Gerda Evang, Eva Kolstad, Honorine Hermelin og en svensk advokat som styre. På Fogelstad ble det også holdt forskjellige kurs og arrangementer. Til tross for støtten fra Tamm gikk opplaget nedover, og hadde i 1955 sunket til 900. Bie Lorentzen og Hansteen besluttet derfor å legge ned tidsskiftet og bad Tamm omgjøre testamentet, fordi de ikke følte de kunne gjøre bruk av en så stor formue.
Evdev

evdev er et generisk grensesnitt for innmatning i Linuxkjernen. Det generaliserer råe innmatningshendelser fra utstyrsdriverne og gjør dem tilgjengelige gjennom tegnutstyr i katalogen /dev/input/.
Brukerrommets bibliotek for Linuxkjernens komponent evdev blir kalt libevdev. Libevdev abstraherer evdev ioctl-kall gjennom typesikre grensesnitt og sørger for funksjoner som endrer utstyrets utseende. Libevdev har visse likheter med systemkallet read.
270-årene

-- 270 -- 271 -- 272 -- 273 -- 274 -- 275 -- 276 -- 277 -- 278 -- 279
Tiårsoversikt
Kreativt og mangfoldig arbeidsliv

Kreativt og mangfoldig arbeid (KREM) er en brukerorganisasjon som arbeider for å få de utestengte inn i arbeidslivet. KREM er et talent og ressurssenter som vil synliggjøre og benytte de ubrukte ressursene i den samfunnsmessige verdiskapingen. KREM arbeider idealistisk for en ny og annerledes arbeidslinje. De tror at samfunnsnyttig og meningsfull aktivitet/arbeid er den viktigste medisinen i kampen mot fattigdommen. KREM har hovedkontor i Skien,men har også et kontor i Oslo i tilknytning til Velferdsalliansen.
KREM er medlem av Velferdsalliansen.
Praterom

Et praterom er et sted hvor flere personer kan skrive/chatte/prate sammen, hvor det ikke er en-til-en samtaler men gruppe-baserte samtaler.

Tekst-basert samtale

Online chatting er en vei å kommunisere ved å sende tekst meldinger til personer i det samme praterommet i nåtid. Noen prateromsom f.eks Yahoo bruker både tekst og stemmesamtale samtidig. Den eldste typen av praterom er tekst basert.
http://www.paltalk.com/
Det arabiske alfabetet

Håndtering i datamaskiner

Tegnkodingen Unicode støtter det arabiske alfabetet. Det finnes tegnkoder både for nominelle arabiske bokstaver (som skal formes ved utskrift, slik at de bindes sammen med tilstøtende bokstaver) og for predannede bokstaver og ligaturer. De predannede arabiske bokstavene er med som tegnkoder for kompatibilitet med eldre tegnstandarder, og bør ikke benyttes i nyskrevne tekster. De nominelle bokstavene skrives ut med ulik utformning, og eventuelt ulik vertikal posisjonering, avhengig av tilstøtende bokstaver. Moderne fonter (som for eksempel OpenType eller AAT) for arabisk inneholder flere former for hver nominell arabisk bokstav (pluss eventuelle ankerpunkter for vertikal posisjonering), og utskriftsystemet velger form avhengig av nabobokstaver. Tegnkodene for de predannede bokstavene anvendes da ikke, og en hel del utvidede arabiske bokstaver har ingen kodepunkter for predannede varianter. Også ligaturer, spesielt for den obligatoriske lam-alif-ligaturen, formes ved hjelp av data i fonten, ikke via tegnkoder for arabiske ligaturer.
Et annet problem er at skriveretningen for arabisk tekst er fra høyre mot venstre. Ifølge Unicode skal arabisk tekst lagres i leseordning, og siden skrives ut høyre-til-venstre. Så om en tekst bare inneholder arabiske bokstaver og noen skilletegn er det lett, tegnenes rekkefølge snus ved utskrift (om man må skrive ut fra venstre mot høyre), eller helt enkelt skriver dem ut høyre-til-venstre, samtidig som enkelte tegn, blant andre parenteser, speiles. Men om teksten også inneholder for eksempel ord skrevet i et alfabet der skriveretningen er venstre-mot-høyre, eller tall (arabiske tall skrives fra venstre mot høyre) blir det mer komplisert. Unicode-standarden inneholder en, dessverre ganske komplisert, algoritme for dette som programvareutviklere kan benytte. Resultatet blir ikke alltid perfekt, så det finnes også styringskoder som kan brukes slik at utskriften kan forbedres, for eksempel for parenteser, sitat og lignende. I HTML finnes i stedet attributter for dette som bør anvendas i stedet for styringskodene.
Kristiania Sporveisselskab

Kristiania Sporveisselskab (på folkemunne Grønntrikken) var det første selskapet som drev sporvognstrafikk i Oslo (Kristiania).
Selskapet ble stifta 26. august 1874 som et privat aksjeselskap. Den 31. august 1875 ankom 22 vogner til Kristania, disse var levert av fabrikken John Stephenson & Co i USA, og den 6. oktober 1875 gikk den første turen. Selskapet hadde da tre ensporete linjer som alle var trafikkert med hestesporvogn. Dette var Stortorvet–Vestbanen, Stortorvet–Homansbyen og Stortorvet–Oslo (Gamlebyen). Stall for 116 hester og vognhall var i Homansbyen. Det ble også bygget en direkte forbindelse gjennom Rosenkrantz' gate mellom Homansbyen og Vestbanen, persontrafikken på denne ble nedlagt den 19. oktober etter bare to uker.
En fjerde linje til Grünerløkka ble bygget i 1876, denne ble forlenget til Thorvald Meyers gate 49 den 18. mars 1878 hvor det var stall til 50 hester, smie og vognhall. 2. desember 1878 ble Oslolinjen forlenget til St. Halvards plass, 5. mai 1879 ble Vestbanelinjen forlenget til Munkedamsveien. Det nye linjenettet gjorde det mulig å organisere trafikken som to separate linjer fra 1880, Vestbanen – Grünerløkka og Homansbyen – Oslo. Man begynte nå å bygge ut sporveisnettet med dobbeltspor.
I perioden 1899–1900 ble hestesporvognene erstattet av elektriske sporvogner.
I 1905 kjøpte Kristiania Sporveisselskap opp Kristiania Kommunale Sporveier og fra 1912 hadde det et samarbeid med konkurrenten A/S Kristiania Elektriske Sporvei. Selskapene ble innløst og slått sammen til det kommunale aksjeselskapet A/S Kristiania Sporveier (fra 1925 Oslo Sporveier) i 1924 da konsesjonene deres gikk ut.
Varvara Hasselbalch

Karriere

Hasselbalch var datter av forretningsmannen Erik Hasselbalch og hustru Louise de Plessen, og gjennom sin mor oldebarn av storfyrstinne Gagarina og den danske diplomat i St. Petersburg Otto von Plessen. Hun vokste opp i det Plessenske Palæ – i dag Domus Medica i Kristianiagade 12 i København – under trygge økonomiske vilkår med 97 værelser og 14 tjenestefolk. Hennes far døde da hun var liten, og moren kastet seg over ridesporten. Hasselbach kom som ung i lære hos sosietetsfotografen d'Ora i Paris og senere hos Uggla i Stockholm. I 1943 åpnet hun fotoatelieret Varvara Foto i København med filial i London.
Under  annen verdenskrig virket hun først som ambulansesjåfør for det franske Røde Kors og senere som lastebilsjåfør, hvor hun smuglet fanger og brev ut av tyskernes leire. Dette ble hun senere hedret for med den franske æreslegionen. Etter krigen reiste hun rundt i verden og lagde fotoreportasjer, skrev bøker om sine opplevelser under krigen samt utstilte bilder. Hasselbach var gift tre ganger, og etterlot seg en sønn.

TV

I den danske offentligheten ble hun i nyere tid først kjent gjennom sin medvirken i et TV-portrett om venninnen Erna Hamilton. Senere ble hun også portrettert alene i dokumentaren Varvara - uden mors velsignelse (2005) av journalisten Per Wennick. Her fikk hun blant andre møte den australske TV-stjerne Dame Edna. Hasselbalch er begravet på Garnisons Kirkegård.
Jærsk

Kjente brukere av dialekten

Kaizers Orchestra er et jærsk rockeband som bruker jærsk når de synger. 11. desember 2007 mottok de Rogaland fylkeskommune sin Bragdpris 2007. I begrunnelsen heter det: Kaizers Orchestra har opparbeidet seg et renommé som et av Norges beste konsertband. De er kjent både nasjonalt og internasjonalt, og har markedsført Rogaland og jærdialekten på en god måte.
Arne Garborg skrev et landsmål med sterkt innslag av jærsk.

Hankjønn

Hovedregel:
Enn gutt – gutten – fleire gutta – adle guttane

Hunkjønn

Hovedregel:
Ei jenta – jentå – fleire jente – adle jentene
Ei dør – dørå – fleire døre – adle dørene

Intetkjønn

Hovedregel:
Ett hus – huse – fleire hus – adle huså
Ett eple – eple – fleire eple – adle eplene

Verb

Alle verb har a-ending i infinitiv, som for eksempel i «å skriva», bortsett fra i nå-verb som «å gå» og «å nå».

Sterke verb

A-verb:
Å kasta – kaste – kasta – he kasta
Å snofla – snofle – snofla – he snofla (å snofla = å snuble)
E-verb:
Å spæla – spæle – spælte – he spælt
Å prøva – prøve – prøvde/-te – he prøvd-/t 
Nå-verb:
Å nå – når – nådde – he nådd
Å spy – spyr – spudde – he spudd
Å slida – slide – sleid – he slede
Å kryba – krybe – kraob – he krøbe

Personlige pronomen

Subjektsformer:
Entall: Æg, du, han, hu, dæ
Flertall: Me, de/dåkke, dei
 Objektsformer:
Entall: Mæg, dæg, (h)an, (hen)na, det
Flertall: Osse/Okke, dåkke, dei

Eiendomspronomen

Entall:
Hankjønn: Min, din, (h)ans, (hen)nas
Hunkjønn: Mi, di, (h)ans, (hen)nas
Intetkjønn: Mitt, ditt, (h)ans, (hen)nas
Flertall:
Vår(t)/Okka, dåkka/as, deira/as

Spørreord

Bokmål – jærsk
Hva – kæ
Hvor – kor
Hvem – kem/kenn
Hvorfor – keffår/koffår
Hvordan – koss/kossen
Når – korti/koti
Hvilken/hvilke/hvilket – kæ for ein/kæ for nogen/kæ for et/kæ for ei
Yogatantra

Yogatantra (sanskrit; tibetansk: རྣལ་འབྱོར་རྒྱུད, wylie: rnal 'byor rgyud) er de høyeste av de ytre tantraer i Nyingma Gyubum, en tekstsamling som tilhører Nyingma, den eldste av de fire retninger i tibetansk buddhisme. Disse tekstene dreier seg om læren om de to sannheter og deres forening i tibetansk buddhisme.
Sendai kraftverk

Sendai kraftverk er et varmekraftverk i Japan, og ligger i Miyagi-prefekturet. Installert produksjonseffekt er 525 MW, fordelt på 3 like store blokker. Operatør er Tohoku Electric Power Co Ltd.
Anlegget ble utbygd omkring årene 1959–1962. Brenselkilden er kull, og råolje. Teknologien er levert av Hitachi og GE Power.
Commonwealth Boomerang

Varianter

Ingen prototype ble bygget, og den første CA-12 Boomerang av 105 produserte fløy første gang 29. mai 1942. Denne serien ble fulgt av 95 CA-13 som skilte seg lite fra den første serien i annet enn små endringer. Et fly ble utstyrt med en turbolader under betegnelsen CA-14, men denne varianten ble ikke satt i produksjon. Den siste serien ble produsert i 49 eksemplarer som CA-19, hvor av de siste 39 ble utstyrt som rekognoseringsfly med kamera.

Boomerang i kamp

Boomerang hadde sin ilddåp 16. april 1943 under en patrulje over Torresstredet da to av de australske flyene kom over tre japanske Mitsubishi G4M bombefly og gikk til angrep på dem. Våpnene til den ene Boomerangen fungerte ikke på grunn av en elektrisk feil, og den andre lyktes ikke med å få inn noen treff før de japanske flyene forsvant for dem. Boomerang fikk ikke sjansen til å møte fienden i luften igjen, og skulle ende krigen uten å ha skutt ned ett eneste fly.
Mer utbytte fikk man for Boomerang i rollen som nærstøttefly, og flytypen deltok i frigjøringen av Ny-Guinea og i kamphandlinger i New Britain, Bougainville og Borneo.